**Firul de roșu**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu am ales o floare și nu este

nici floarea ce te-mpiedică-a uita

nici una care crește sus, pe creste,

sau care peste ape-ar vrea să stea.

Nu e aceea care se desface

în suflete de plante, ca un duh

ce vrea cu vântul verii să se joace

în zborul lui vremelnic, prin văzduh.

Ce am ales îmi râde-acum în soare,

și mă privește, parcă, într-un fel

în care niciodat’-o altă floare

nu m-a privit, așa cum face el.

Eu am, demult, în inimă, un fir

atât de plin de … roșu-trandafir.